Dweba 'kan groot impak' vir Bokke maak | Netwerk24
Deur Johann de Jager 11 Junie 2021 07:11
Joseph Dweba het baie sterkpunte waarmee hy 'n impak vir die Springbokke kan hê en hy sien uit om dié haker toetsrugby te sien speel en is baie trots oor sy insluiting in die nasionale groep.
So sê Corniel van Zyl, 'n voormalige voorspeler-afrigter van die Cheetahs, vir wie Dweba voorheen gespeel het.
Joseph Dweba van Bordeaux kry hier vir Cheslin Kolbe van Toulouse beet. Hulle sal eersdaags Springbok-spanmaats wees. Foto: Getty Images
Dweba (25) is Saterdag gekies in die vergrote SA groep, wat teen Georgië en die Britse en Ierse Leeus gaan speel.
Van Zyl en Dweba se paadjies het intussen geskei met die haker wat sy loopbaan by Bordeaux in Frankryk gaan voorsit het en die afrigter wat nou vir London Irish bystaan.
Sal Dweba sy man kan staan in 'n Bok-span?
"Ek glo so, absoluut, as jy sy sterkpunte, wat natuurlik daai lekker, sterk lopies en sy kragtige verdediging is, inspan.
"Ek dink as jy dit op die regte manier gebruik en hom in 'n regte stelsel kry, wat hy glo hy in sal wees, dan kan hy nogal in groot impak hê," sê Van Zyl, wat op sy dag toetsrugby vir Italië gespeel en uiteindelik agt keer vir die Azzuri uitgedraf het.
Van Zyl sê Dweba se skrumwerk en vermoë om balle te steel by die afbreekpunte is benewens sy verdediging en baldra-vermoëns ook van sy pluspunte.
Hy sê Dweba is 'n groot spanman, hy moet net presies weet waar pas hy in en hy glo dit sal baie duidelik wees by die Bokke.
"Ek sien nogal uit dat die man speel en ek is so trots op ou Joseph en Jasper (Wiese), wat toe nou die volgende stap (na die Bokke) gevat het.
"Dis goed dat daardie Cheetahs-manne 'n bietjie deurkom ná die werk wat ons destyds ingesit het."
Van die kritiek destyds teen Dweba was dat sy ingooiwerk by die lynstane nie altyd akkuraat was nie.
Van Zyl sê hoewel dit voorheen al 'n probleem was, dink hy nie dit is enigsins iets om oor bekommerd te wees nie.
"Hy het ongelooflik hard gewerk daaraan en ek dink hy het baie verbeter.
"Ek dink dis al op 'n vlak wat hy, jy weet, homself bewys het en nie meer bekommerd hoef te wees nie."